येशू स्वर्गमा बस्नुहुने आफ्नो बुबालाई असाध्यै माया गर्नुहुन्छ। (हितोपदेश ८:३०; यूहन्ना १४:३१) उहाँको बुबाका राम्रा गुणहरू जस्तै प्रेम, दया र न्यायको येशू धेरै कदर गर्नुहुन्छ। (व्यवस्था ३२:४; यशैया ४९:१५; १ यूहन्ना ४:८) त्यसैले उहाँ आफ्नो बुबाको विषयमा फैलाइएका झूटहरूलाई घृणा गर्नुहुन्छ। जस्तै: मानिसजातिले भोगिरहेका दुःखकष्टमा परमेश्वरले कुनै चासो राख्नुहुन्न र हामीले दुःख भोगोस् भन्ने परमेश्वरकै इच्छा हो भन्ने जस्ता झूटहरू। त्यसैले येशू “राज्यको सुसमाचार” प्रचार गर्न आतुर हुनुहुन्थ्यो किनभने उहाँको बुबाको नाउँमा लागेको सबै कलङ्क परमेश्वरको राज्यले मेटाउने छ भनेर उहाँलाई थाह थियो। (मत्ती ४:२३; ६:९, १०) तर त्यस राज्यले कसरी यसो गर्नेछ?
